 ~ VILÁGHÍRES ZENESZERZŐK ~

Wolfgang Amadeus

Mozart

KOSSUTH KIADÓ

Tartalom

BEVEZETŐ

KRONOLÓGIA

Mozart életének és korának főbb eseményei

MOZART ÉLETE

A csodagyermek hétköznapjai

Az első operák

Az akadémián

Ígéretesebb idők

Az árnyalatok megragadása

Isten veled, Párizs!

Házasság és bohém élet

Mozart és a szabadkőművesek

Az utolsó évek

MOZART MŰVÉSZETE

A német opera megalkotója

Zongoraversenyek és zongoraművek

Hangszerek varázsa

Egyházi zene

Kamarazene

A mozarti szimfónia

NÉHÁNY SZÓBAN A LEGISMERTEBB MŰVEKRŐL

Figaro házassága – nyitány

G-moll szimfónia (K. 550)

C-dúr „Jupiter” szimfónia (K. 551)

IMPRESSZUM

BEVEZETŐ

Nincs még egy olyan zeneszerző, akinek életéről és személyiségéről annyi mendemonda, legenda keringene, s aki oly természetességgel épülne be hétköznapjainkba, mint Mozart. Úton-útfélen felcsendülnek dallamai, mobiltelefonok csengőhangján, filmek kísérőzenéjeként éppen úgy, mint ünnepélyes gyászszertartásokon. Hallgatjuk eredetiben és feldolgozásokban. Muzsikája új művek megalkotására ihlette Chopint, Liszt Ferencet, Schubertet és Csajkovszkijt, sőt az 1980-as években az osztrák popsztárt, Falcót vagy a népszerű Mozart! című musical szerzőit, Sylvester Levayt és Michael Kunzét is. Róla mintázott szobrok ékesítenek tereket, parkokat, épületeket a világ nagyvárosaiban, és az ő arcképével díszített csokoládé csábít az édességboltok polcain. Izgalmas, titkokat rejtő személyisége alkotásra ösztönzött képzőművészeket, zenészeket, írókat, költőket, koreográfusokat, táncosokat és filmrendezőket egyaránt.

S hogy ki volt ő valójában? Csodagyermek, aki élete végéig megőrizte kamaszos éretlenségét? Lázadó művész, aki szakítani mert az apai befolyással, hatalmaskodó gazdájával, aki tükröt mert tartani kora arisztokratái elé? Sikeres muzsikus, aki felelőtlenül elherdálta vagyonát vagy meg nem értett zseniális alkotó, aki nyomorban végezte?

Hosszan sorolhatnánk a kérdéseket, és reméljük, hogy ez a könyvecske és a varázslatos zene segít mindenkinek kialakítani a maga Mozart-képét.

MILOŠ FORMAN: AMADEUS
Az elmúlt évtizedek talán leghatásosabb Mozart-képe, Miloš Forman Amadeus filmje metszően éles, hiteles jellemábrázolás és hatásos történelemhamisítás egyszerre. Míg remekül ábrázolja Mozart személyiségének meghatározó jegyeit, a sziporkázó zenészzseni és a bohó, mulatozó ifjonc egyszerre jelenlevő kettősségét, valamint a szomorú véget, ahová mindez vezetett, addig épp a tragikus vég megrendítő képei váltak „hamis tények” áldozatává. Már a „felütés” is hibás: a Requiemet – immár bizonyíthatóan – nem Salieri rendelte meg Mozarttól…